钦定古今图书集成/明伦汇编/官常典/第603卷 > 朱贞
## 钦定古今图书集成/明伦汇编/官常典/第603卷 > 朱贞

按《江宁府志》：“贞字惟正，旗手卫籍。天顺元年，知磁州。
时中官取异鱼，民为所苦，丞以下率避去。贞恐益累
百姓，乃祷于河，鱼涌至，境内以安，改邓州。至即疏革
陕西等处驿夫，与州民更番走递，以甦土著。成化丙
戌，襄盗起，军兴孔棘。将次邓，贞夙戒诸生有干局者
分主供饷，士卒无敢以非礼加诸生，民赖以不扰。进”
四川参议，督松潘储。地故险远，转输者多侵牟，甚则
逋逃以为常。贞勤以率下，飞挽有方，宿弊尽洗。且善
抚御西羌，剽掠者不入境，黑虎寨恃顽不服，贞与总
戎计平之。事闻，行赏。贞以老乞休。贞性笃实，痛亲早
逝，每享祀辄泣下。归与里中士大夫为真率会，优游
十有五年而卒。